Worcester F 80 Distinctiones

276 Virga

Virga dicitur Maria. Nam virga habet temperiem[[1]](#footnote-1) ne sit dura, rectitudinem ne sit curua, longitudinem ne sit curta, flexibilitatem ne sit rigida. Sic Maria habet virginitatem sine concupiscentia, Luc. [1:31]: *Concipies et filium paries*. Habet humilitatem sine superbia. Vnde Luc. 1[:48]: *Respexit humilitatem ancillæ suæ*. Habet caritatem sine malicia. Vnde in Can. 2[:5, 4]: *Amore langueo*. Item, *Ordinavit in me caritatem*. Habet affabilitatem sine pertinacia. De qua.[[2]](#footnote-2) Item, virga quanto alcior, tanto versus summitatem gratilior. Sic Maria quanto virtuosior, tanto humilior.

¶ Item virga pauca habet folia, sic Maria pauca verba. Item virga media est inter radicem et suum fructum. Sic Maria inter genus humanum et Christum. Iccirco comparitur Esther que mediatrix erat inter regem et populum suum. Vnde versus: De virga: Plana, plicans, gracilis, mensurans, recta, rotunda. Percutit atque ligat, cortice tecta latet.

¶ Item, virga sine sensibili aparicione producit florem et fructum. Sic virgo sine virili semine concepit. Vnde Bernardus, nec virge integritatem ledit floris emissio, nec virginis pudorem sacri partus edicio.

¶ Item Ambrosius in *Hexameron*, vultur aliquando concipit sine mare, sed post[[3]](#footnote-3) conceptum querit lapidem in Judea super quem tempore partus sedet et parit sine dolore, sic virgo sine mare concipit, sed lapidem querere non oportuit. Quia illum in ventre portauit qui *Est lapis* excissus *de[[4]](#footnote-4) monte*

/fol. 322rb/

*sine manibus*, Dan. 2[:34].

¶ Item, virga potest dicitur penitentia quia sicut cum virga canes et pueri insolentes corriguntur. Sic penitentia fugat demones et motus illicitos cohibet. Et sicut Moyses quamdiu tenuit virgam in manu fecit mirabilia, [Exod. 17:11]. Sic penitentia quamdiu obseruatur, sed si de manu proicitur vertitur in colubrum, [Exod. 7:10].

¶ Item, virga dicitur prelatus propter rectitudinem quia debet habere rectam operationem quo ad seipsum, rectam intencionem quo ad Deum, modestam correctionem quo ad proximum, Ysai. 11[:1]: *Egredietur virga de radice Jesse*.[[5]](#footnote-5)

1. temperiem ] *corr.* temeritatem F 80. Lambeth. [↑](#footnote-ref-1)
2. qua ] *add.* space as if something missing, F 80, Lambeth. [↑](#footnote-ref-2)
3. post ] Lambeth, F 128 *om*. F 80. [↑](#footnote-ref-3)
4. de ] *add.* ~~ventre~~ F 80. [↑](#footnote-ref-4)
5. Jesse ] Lambeth, F 128 *om.* F 80. [↑](#footnote-ref-5)